
18 martie 2014
            COMUNICAT DE PRESĂ
Ministrul Finanţelor Publice Ioana Maria Petrescu a avut astăzi o întrevedere cu o delegaţie a Băncii Europene de Investiţii (BEI), condusă de vice-preşedintele Mihai Tănăsescu. 

“BEI este un partener important de dialog al Ministerului Finanţelor Publice. Autorităţile române au nevoie de expertiza BEI pentru implementarea unor proiecte publice şi private la nivel naţional şi regional”, a afirmat ministrul Ioana Maria Petrescu, în cadrul întrevederii. 

Ministrul Finanţelor Publice a subliniat faptul că apreciază sprijinul acordat de BEI pentru implementarea proiectelor în vederea creşterii absorbţiei fondurilor structurale şi de coeziune ale Uniunii Europene în România, precum şi acordarea de asistenţă tehnică pentru pregătirea următoarei perioade de programare 2014-2020. 

De asemenea, ministrul Finanţelor Publice a arătat că susţine facilitarea accesului Întreprinderilor Mici şi Mijlocii la finanţare şi a menţionat că BEI poate avea un rol important în acest sens, prin creşterea ponderii creditelor destinate finanţării acestui sector. 

Un alt punct al discuţiei de astăzi a vizat oportunitatea diversificării sectoarelor de intervenţie ale BEI în România. 

În acest context, vice-preşedintele Mihai Tănăsescu a afirmat că BEI are disponibilitate pentru finanţarea, în parteneriat cu autorităţile române, a unor proiecte în domeniile energie, infrastructură şi educaţie. 

Delegaţia BEI a apreciat dialogul susţinut cu echipa Ministerului Finanţelor Publice, precum şi colaborarea în privinţa proiectelor comune. 

